Document ID: 32011D0675

A BIZOTTSÁG VÉGREHAJTÁSI HATÁROZATA
(2011. október 12.)
Lettország hivatalosan tuberkulózismentesnek nyilvánítása, valamint Portugália egyes közigazgatási régióinak hivatalosan a szarvasmarhák enzootikus leukózisától mentesnek nyilvánítása tekintetében a 2003/467/EK bizottsági határozat módosításáról
(az értesítés a C(2011) 7186. számú dokumentummal történt)
(EGT-vonatkozású szöveg)
(2011/675/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a szarvasmarhafélék és a sertések Közösségen belüli kereskedelmét érintő állat-egészségügyi problémákról szóló, 1964. június 26-i 64/432/EGK tanácsi irányelvre (1) és különösen annak A. melléklete I.4. pontjára és D. melléklete I.E. pontjára,
mivel:
(1)
A 64/432/EGK irányelv a szarvasmarhák és sertések Unión belüli kereskedelmére vonatkozik. Meghatározza az ahhoz szükséges feltételeket, hogy egy tagállamot vagy annak egy régióját a szarvasmarha-állományokat illetően hivatalosan tuberkulózismentesnek, illetve a szarvasmarhák enzootikus leukózisától mentesnek lehessen nyilvánítani.
(2)
Az egyes tagállamok vagy a tagállamok egyes régiói szarvasmarha-állományainak hivatalosan tuberkulózismentes, brucellózismentes és szarvasmarhák enzootikus leukózisától mentes státusza megállapításáról szóló, 2003. június 23-i 2003/467/EK bizottsági határozat (2) I. és III. melléklete felsorolja azokat a tagállamokat és a tagállamok azon régióit, amelyek hivatalosan tuberkulózistól, illetve a szarvasmarhák enzootikus leukózisától mentesnek minősülnek.
(3)
Lettország olyan dokumentumokat nyújtott be a Bizottsághoz, amelyek egész területére vonatkozóan igazolják, hogy eleget tesz a tuberkulózismentesség hivatalos státuszának megszerzéséhez teljesítendő, a 64/432/EGK irányelvben meghatározott feltételeknek.
(4)
A Lettország által benyújtott dokumentáció értékelése alapján a tagállam egész területét hivatalosan tuberkulózismentesnek kell nyilvánítani.
(5)
Portugália olyan dokumentumokat nyújtott be a Bizottsághoz, amelyek igazolják, hogy Algarve és Alentejo felsőbb szintű közigazgatási egységekben (regiões) minden közigazgatási régió (distritos) eleget tesz a hivatalosan a szarvasmarhák enzootikus leukózisától mentes státusz megszerzésére vonatkozó, a 64/432/EGK irányelvben meghatározott feltételeknek.
(6)
A Portugália által benyújtott dokumentáció értékelését követően az érintett régiókat (distritos) hivatalosan a tagállam szarvasmarhák enzootikus leukózisától mentes régióinak kell nyilvánítani.
(7)
A 2003/467/EK határozatot ezért ennek megfelelően módosítani kell.
(8)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2003/467/EK határozat I. és III. melléklete e határozat mellékletének megfelelően módosul.
2. cikk
E határozatnak a tagállamok a címzettjei.
Kelt Brüsszelben, 2011. október 12-én.

Labels: 3
0
18
6